钦定古今图书集成/理学汇编/字学典/第105卷 > 释亚栖
## 钦定古今图书集成/理学汇编/字学典/第105卷 > 释亚栖

按《宣和书谱》：释亚栖，洛阳人也。经律之馀，喜作字，得
张颠笔意。昭宗光化中，对殿庭草书，两赐紫袍，一时
为之荣。每论张颠云：“世徒知张之颠，而不知实非颠
也。”观其自谓“吾书不大不小，得其中道，若飞鸟出林，
惊蛇入草，则果颠也耶？”此亚栖所以独得，而世俗未
必知也。观其《谢真人帖》与《草书千文》，其所谓颠者与
今御府所藏草书一十有五对：《御草书歌》《观智永草
书歌》，《观怀素草书歌》《观高闲草书歌》，二《几何赋》，《潇湘
逢故人赋》，《二罗汉赞》，《开讲疏》《山寺诗》，《谢真人帖》，《六艺
帖》，《千文》二。

按《六研斋二笔》，亚栖书开元寺壁，笔势浓郁，古帖有
之，亦是晚唐奇迹。